b'\n_START_ARTICLE_\nMin morfars morder\n_START_SECTION_\nHandling\n_START_PARAGRAPH_\nFilminstrukt\xc3\xb8r S\xc3\xb8ren Fauli s\xc3\xa6tter sig for at tilgive sin morfars morder, S\xc3\xb8ren Kam, den sidste nulevende danske SS-officer, for det mord, han begik imod hans morfar, Carl Henrik Clemmensen, i slutningen af Anden Verdenskrig. For S\xc3\xb8rens mor, Mona, er dette tilgivelsesprojekt vanskeligt, for hun mistede sin far, da hun var 13 \xc3\xa5r. Og sorgen over tabet og over, at morderen stadig er p\xc3\xa5 fri fod, har pr\xc3\xa6get hele hendes liv. Fauli vil pr\xc3\xb8ve at ops\xc3\xb8ge morderen, og via samtaler med sin mor fors\xc3\xb8ge at l\xc3\xb8sne den smerte, hun har f\xc3\xb8lt igennem hele sit liv. Igennem dette n\xc3\xa6re drama, rejser filmen sp\xc3\xb8rgsm\xc3\xa5l som: Hvordan tackler vi det problem, at alle krige skaber efterladte, som har mistet dem, de holder af, og hvordan forholder vi os til, at mange af b\xc3\xb8dlerne stadig er p\xc3\xa5 fri fod?\n_START_SECTION_\nPriser\n_START_PARAGRAPH_\nMin morfars morder modtog guldprisen for bedste dokumentarfilm i kategorien EuroDoc p\xc3\xa5 Sevilla Filmfestival 2005 i Spanien.'